b'\n_START_ARTICLE_\nVedenjska rezina\n_START_PARAGRAPH_\nVedenjske rezine se nana\xc5\xa1ajo na neverbalno obna\xc5\xa1anje (mimika, geste, vedenja), ki ga opazujemo tako, da se osredoto\xc4\x8dimo na ekspresivne gibe osebe, ki jo opazujemo. S pomo\xc4\x8djo vedenjskih rezin dobimo informacije o kulturnih, socialnih, medosebnih odnosih osebe, o emocionalnosti, osebnosti in dispozicijah, notranjih ciljih, motivih in o socialnih razmerjih. Gordon Allport je verjel, da so ekspresivna vedenja pomemben indikator osebnosti. Allport in Vernon pa sta pokazala, da so ekspresivni slogi ljudi pribli\xc5\xbeno konsistentni v razli\xc4\x8dnih situacijah. Opazovanje vedenjskih rezin traja vedno manj od pet minut in je bli\xc5\xbeje 30 sekund.\n_START_SECTION_\nUdele\xc5\xbeenci\n_START_PARAGRAPH_\nRaziskovanje z vedenjskimi rezinami rabi udele\xc5\xbeence, ki v preteklosti nikoli niso bili tar\xc4\x8de opazovanja vedenjskih rezin in imajo malo, ali sploh nimajo znanja o globalnem kontekstu vedenja.\n_START_SECTION_\nOmejitve pri opazovanju vedenjskih rezin\n_START_PARAGRAPH_\nNatan\xc4\x8dnost opazovanja je omejena s fizi\xc4\x8dno oddaljenostjo, natan\xc4\x8dnost socialnega obna\xc5\xa1anja pa je omejena s kontekstom.\n_START_SECTION_\nOsebnost in vedenjske rezine\n_START_PARAGRAPH_\nPokazalo se je, da opazovalci lahko z veliko mero to\xc4\x8dnosti iz vidnih vedenjskih rezin zaklju\xc4\x8dujejo o mo\xc5\xbeatosti, ekstravertnosti, vestnosti in nevroticizmu opazovane osebe. Kar je \xc5\xa1e posebej zanimivo, je, da so se te vedenjske rezine nana\xc5\xa1ale na precej nesocialno situacijo \xe2\x80\x93 ciljni udele\xc5\xbeenci so enostavno pri\xc5\xa1li v prazno sobo, prebrali poro\xc4\x8dilo o vremenu in od\xc5\xa1li. Tudi tak\xc5\xa1en kontekst se je izkazal za primernega za to, da so lai\xc4\x8dni opazovalci to\xc4\x8dno sklepali o osebnosti njim popolnoma neznanih oseb. Tudi kasnej\xc5\xa1a \xc5\xa1tudija (Yeagley, Morling, & Nelson, 2007) je ponovno ugotovila podobno to\xc4\x8dnost glede presojanja o ekstravertnosti, dodatno pa \xc5\xa1e o mo\xc5\xbeatosti in zadovoljstvom z \xc5\xbeivljenjem, vse te lastnosti naj bi bile opazne preko vedenjskih rezin.'